ททท. ชวนร่วมเทศกาล "สีสันแห่งสายน้ำ มหกรรมลอยกระทง" ประจำปี 2562 สัมผัสวิถีไทยทั่วประเทศ
ททท. ชวนร่วมเทศกาล "สีสันแห่งสายน้ำ มหกรรมลอยกระทง" ประจำปี 2562 สัมผัสวิถีไทยทั่วประเทศนางสาวฐาปนีย์ เกียรติไพบูลย์ รองผู้ว่าการด้านสินค้าและธุรกิจท่องเที่ยว การท่องเที่ยวแห่งประเทศไทย ททท. เปิดเผยว่า ททท. ได้ร่วมสืบสานประเพณีลอยกระทงและอนุรักษ์วัฒนธรรมมาอย่างต่อเนื่อง ในปีนี้จึงได้จัดงานและสนับสนุนการจัดงานประเพณีลอยกระทงทั่วประเทศ ได้แก่ พื้นที่ที่ ททท. จัดงานฯ คือ งานสีสันแห่งสายน้ำ มหกรรมลอยกระทง พ.ศ. 2562 ณ สวนสันติชัยปราการ กรุงเทพมหานคร ในวันที่ 9-11 พฤศจิกายน 2562 ตั้งแต่เวลา 16.00 น.เป็นต้นไป โดยกิจกรรมภายในงาน ได้นำเสนอกิจกรรมทางวัฒนธรรมไทยในรูปแบบใหม่ เพื่อสืบสานประเพณีลอยกระทง สะท้อนให้เห็นถึงประเพณีที่งดงามของไทย พร้อมกิจกรรมอื่นๆ ที่น่าสนใจ เช่น ปรากฏการณ์ม่านน้ำนิรมิต และขบวนแห่ทางวัฒนธรรม การแสดงดอกไม้ไฟโบราณ ในส่วนของพื้นที่ที่ ททท. สนับสนุนการจัดงาน ได้แก่ จังหวัดเชียงใหม่ สุโขทัย ตาก พระนครศรีอยุธยา สมุทรสงคราม ร้อยเอ็ด และกรุงเทพมหานคร ซึ่งในแต่ละพื้นที่มีเอกลักษณ์และกิจกรรมในการจัดงานที่แตกต่างกันไปนอกจากนี้ รูปแบบงานในปีนี้ทั้งหมด ททท. ได้เน้นการลดใช้พลาสติก ใส่ใจสิ่งแวดล้อม โดยเริ่มจากรณรงค์ให้ประชาชนเลือกใช้กระทงจากวัสดุธรรมชาติ และรณรงค์ 1 ครอบครัว 1 กระทง เพื่อลดปริมาณกระทงในช่วงเทศกาล โดย ททท.คาดว่าการจัดงานในปีนี้จะได้รับความสนใจจากนักท่องเที่ยวเพิ่มขึ้น เมื่อเทียบกับปีที่ผ่านมา และแต่ละพื้นที่มีอัตราการเข้าพักเฉลี่ยสูง โดยเฉพาะในพื้นที่จังหวัดเชียงใหม่ที่คึกคักกว่าพื้นที่อื่นๆ รวมทั้งในปีนี้ขยายวันลอยกะทงจาก 3 วันเป็น 4 วัน ททท. คาดว่าจะมีอัตราการเดินทางท่องเที่ยวใน 5 พื้นที่เอกลักษณ์ ได้แก่ จังหวัดเชียงใหม่ ตาก สุโขทัย สมุทรสงคราม และร้อยเอ็ด ทั้งชาวไทยและชาวต่างชาติกว่า 4.64 แสนคน/ครั้ง ขยายตัวเพิ่มขึ้น ร้อยละ 9 จากปีที่ผ่านมา ซึ่งแบ่งเป็นนักท่องเที่ยวชาวไทยประมาณ 3.6 แสนคน/ครั้ง นักท่องเที่ยวชาวต่างชาติประมาณ 97,000 คน/ครั้ง และสร้างรายได้หมุนเวียนในพื้นที่ ประมาณ 2,000 ล้านบาท